14.4.2023
SK
Úradný vestník Európskej únie
C 132/59 Streda 5. októbra 2022
AE. keďže v rámcovej smernici EÚ o vode sa konštatuje, že „voda nie je komerčný výrobok ako iné výrobky, ale skôr dedičstvo, ktoré treba chrániť brániť a nakladať s ním ako takým“;
AF. keďže od 6. decembra 2020 sa voda začala obchodovať na termínovom trhu na Wall Street; keďže podľa Pedra Arroja, osobitného spravodajcu OSN pre ľudské práva a bezpečnú pitnú vodu a sanitáciu, „voda má pre naše spoločnosti súbor životne dôležitých hodnôt, ktoré logika trhu nepozná, a preto sa nimi nemôže primerane riadiť, a ešte menej vo finančnom svete tak náchylnom na špekulácie“; keďže podľa niekoľkých expertov Organizácie Spojených národov uplatňovanie špekulatívnej logiky na spravovanie základných statkov pre život a dôstojnosť ľudí porušuje ľudské práva ľudí žijúcich v chudobe, prehlbuje rodovú nerovnosť a zhoršuje zraniteľnosť marginalizovaných komunít;
AG.
keďže vlády majú povinnosť zaručiť minimálnu základnú úroveň vody a sanitácie pre všetkých; keďže v správe osobitného spravodajcu OSN pre ľudské práva na bezpečnú pitnú vodu a sanitáciu zo 16. júla 2021 sa zdôrazňuje, že voda by sa mala považovať za verejný statok a mala by sa riadiť prístupom založeným na ľudských právach, ktorý zaručuje právo na vodu a sanitáciu a udržateľnosť vodných ekosystémov; keďže zásobovanie vodou a sanitácia sú službami všeobecného záujmu a výnosy z procesov vodného hospodárstva by mali pokrývať všetky súvisiace výdavky, ako aj náklady na zlepšenie, pod podmienkou ochrany verejného záujmu;
AH.
keďže, ako sa uznáva v usmerneniach EÚ v oblasti ľudských práv týkajúcich sa bezpečnej pitnej vody a sanitácie, štáty sú povinné rešpektovať, chrániť a uplatňovať tieto práva a tretie strany by sa mali zásadne zdržať zasahovania do uplatňovania práva na vodu a sanitáciu;
AI. keďže pracovníci, ktorí pracujú v hygienickom reťazci, čelia mnohým rizikám vrátane zdravotných rizík vyplývajúcich z neistých pracovných podmienok; keďže často ide o neformálnych pracovníkov, ktorí nie sú chránení pracovnými právami; keďže požívanie práv na vodu a sanitáciu nesmie ohroziť bezpečnosť, dôstojnosť a blaho pracovníkov sanitárnych zariadení;
1. opätovne potvrdzuje právo na bezpečnú pitnú vodu a sanitáciu ako ľudské právo, pričom obe práva sa navzájom dopĺňajú; zdôrazňuje, že prístup k čistej pitnej vode je nevyhnutný pre zdravý a dôstojný život a je základom pre rozvoj ľudskej dôstojnosti; zdôrazňuje, že právo na vodu je základným predpokladom využívania iných práv, a ako také sa musí riadiť logikou verejného záujmu a spoločných verejných a globálnych statkov;
2. zdôrazňuje, že primeraný prístup k zariadeniam týkajúcim sa vody, sanitácie a hygieny a právo na zdravie a život sú vzájomne závislé a sú základným predpokladom verejného zdravia a ľudského rozvoja; zdôrazňuje potrebu čistej vody so zreteľom na pandémie a vyzýva Komisiu, členské štáty a tretie krajiny, aby prijali primerané opatrenia, stratégie a politiky na to, aby sa všetkým ľuďom mohla poskytnúť primeraná ochrana;
3. zdôrazňuje, že uznanie práva na pitnú vodu a sanitáciu za ľudské právo bolo základným krokom na ceste k väčšej sociálnej a environmentálnej spravodlivosti; potvrdzuje, že pokrok by sa mohol zlepšiť tým, že sa tomuto odvetviu udelí vyššia politická priorita a zaistí lepšie uplatňovanie a monitorovanie politík v tejto oblasti, efektívnejšie financovanie a zodpovednosť a účasť verejnosti, najmä medzi najviac marginalizovanými členmi spoločnosti, najmä v rozvojových krajinách; zdôrazňuje, že pri vyčleňovaní finančných prostriedkov EÚ a plánovaní pomoci by sa mala pripísať vysoká priorita zásobovaniu bezpečnou pitnou vodou a zabezpečovaniu sanitácie;
4. pripomína zodpovednosť štátov za presadzovanie a ochranu všetkých ľudských práv, ktoré sú univerzálne, nedeliteľné, vzájomne závislé a vzájomne prepojené a musia sa podporovať a uplatňovať spravodlivým, nestranným a nediskriminačným spôsobom; opakuje preto, že štáty musia zabezpečiť univerzálny, riadny a cenovo dostupný prístup k dostatočnej, kvalitnej a bezpečnej pitnej vode a lepší prístup k vode na sanitačné a hygienické účely; pripomína, že právo na vodu znamená, že služby zásobovania vodou musia byť prístupné pre všetkých;
5. pripomína, že štáty, ktoré ratifikujú zmluvu o ľudských právach, sa zaväzujú chrániť, rešpektovať a plniť záväzky prijaté v medzinárodnom, vnútroštátnom, regionálnom a miestnom rámci na ochranu týchto práv; v tomto zmysle sa domnieva, že uznanie práva na vodu a sanitáciu medzinárodným spoločenstvom musí zahŕňať mechanizmy ochrany a presadzovania, a preto vyzýva EÚ, aby podporovala ochranné mechanizmy na medzinárodnej, regionálnej a vnútroštátnej úrovni s cieľom zabezpečiť, aby vykonávanie práva na vodu a sanitáciu nebolo pre štáty voliteľným, ale vymáhateľným právom; vyzýva EÚ a členské štáty, aby išli príkladom a ratifikovali príslušné dohovory, ako je Protokol o vode a zdraví a Dohovor o ochrane a využívaní hraničných vodných tokov a medzinárodných jazier z roku 1992;